KDH navrhuje, aby na Slovensku bolo povinné vzdelávanie od šiestich do 18 rokov a nie ako doteraz od šesť do 16 rokov. Ako povedala dnes podpredsedníčka KDH Miroslava Szitová, išlo by o systémovú zmenu, ktorá by pomohla znížiť nezamestnanosť a nezamestnateľnosť mladých ľudí.
Rodičovský balíček ako koncepčné a odborné riešenie pomáhajúce pracujúcim ľuďom, ktorí vytvárajú peniaze rozhadzované Robertom Ficom, predstavila dnes strana Šanca. Balíček obsahuje sedem základných opatrení – jeden rok materskej vo výške čistej mzdy, flexibilné čerpanie rodičovského príspevku, nediskrimináciu zárobku na rodičovskej, odpočítateľnú položku na bývanie, mzdu vyššiu ako dávky, podporu rodičov v núdzi a podporu viacdetných rodín.
Minister vnútra Robert Kaliňák podpísal 21. júla s rakúskou rezortnou kolegyňou Johannou Miklovou-Leitnerovou dohodu o dočasnom ubytovaní 500 žiadateľov o azyl v Rakúsku. Tí prídu do Gabčíkova z rakúskeho tábora Traiskirchen. Polícia pre situáciu s migrantmi pošle do Gabčíkova viac svojich ľudí, v pláne sú tiež pravidelné výjazdy pohotovostnej motorizovanej jednotky.
Počet slovenských vojakov v Afganistane v rámci misie Resolute Support sa zvýšil o ďalších 12, potvrdila hovorkyňa rezortu obrany Martina Balleková. Budú plniť úlohy v oblasti komunikačných a informačných systémov NATO, ktoré zabezpečujú činnosť jednotlivých veliteľstiev. Slovenskí vojaci pôsobia konkrétne ako systémoví administrátori siete, komunikační administrátori sietí LAN aWAN a budú zastávať aj pozície v oblasti kybernetickej bezpečnosti.
Napriek tomu, že učiteľstvo ročne vyštudujú tisíce študentov, iba jeden z 10 pedagógov bude nasledujúci školský rok mladší ako 30-ročný. Väčšina zo začínajúcich pedagógov navyše zistí, že na realitu v triede nie je pripravená. Upozorňuje na to slovenská europoslankyňa Jana Žitňanská (NOVA).
Jedným z najväčších omylov o migrantoch je, že berú prácu a ohrozujú slovenskú ekonomiku. Zhodli sa na tom riaditeľka Centra pre výskum etnicity a kultúry (CVEK) Elena Gallová Kriglerová a vedúca úradu Medzinárodnej organizácie pre migráciu na Slovensku (IOM) Zuzana Vatráľová.
Otázka Ukrajiny sa podľa poslanca Národnej rady a vedúceho stálej pracovnej skupiny strany Sieť Martina Fedora dostala v súčasnosti akoby do závetria Grécka a témy utečencov .Podľa Fedora to však nereflektuje realitu.
Podľa predsedu SDKÚ-DS Pavla Freša je na Ľudovítovi Kaníkovi, za ktorú stranu chce kandidovať v budúcoročných voľbách. Ako dnes povedal, ľudia majú veľmi málo pochopenia pre to, že sa Kaník ako jednotlivec uchádza o viacero strán. Hovorí sa podľa neho o SaS a OĽaNO. Frešo zároveň pripomenul, že Kaník nezískal pre svoje aktivity podporu ani jednej krajskej organizácie. Kaník na jar založil v SDKÚ-DS frakciu, ktorú nazval Demokratická skupina.
Poslanec Alojz Hlina (člen klubu KDH) si chce 47. výročie intervencie spojeneckých vojsk do Československa pripomenúť po svojom. Pripravuje vojenský konvoj, ktorý prejde cez Slovensko. Vyštartuje v stredu z Bratislavy a v piatok 21. augusta v deň výročia skončí trasu v obci Krajná Bystrá, z ktorej pochádzal jeden z autorov pozývacieho listu Vasiľ Biľak.
Predseda strany Most-Híd Béla Bugár si nevie predstaviť povolebnú spoluprácu medzi jeho zoskupením a vládnym Smerom. "Ani neuvažujeme o tom, že by sme mohli ísť do vlády so Smerom-SD. My budeme mať pre vstup do vlády rôzne podmienky. Ak by som dnes mal niektoré z nich pomenovať, bolo by medzi nimi napríklad obmedzenie biznisu štátu so schránkovými firmami. Smer-SD to však nie je ochotný prijať a v parlamente takéto naše návrhy jeho poslanci odmietli. To bude určite jedna z našich podmienok," povedal Bugár.
Smer býva podľa poslanca NR SR Ľuboša Blahu obviňovaný zo všetkého možného, ale väčšinou je to iba na úrovni konšpiračných teórií, ktoré sú asi také vierohodné ako konšpirácie o ufónoch. Ako povedal poslanec Smeru-SD, za celé tie roky nikto nepredložil jediný dôkaz a pritom tu pravica roky vládla a mohla vyšetriť každé podozrenie.
Ministerstvo zahraničných vecí podporí sumou 20-tisíc eur prevádzku Q-centra v Bratislave ako aj pilotnú fázu vzniku Q-centra v Košiciach, v oboch prípadoch ide o centrá pomoci pre LGBTI komunitu na Slovensku. Ide o projekt organizácie Queer Leaders Forum schválený v rámci výzvy na predkladanie žiadostí o dotácie na rok 2015 s názvom Podpora a ochrana ľudských práv a slobôd LP/2015. Zmluvu zverejnili v centrálnom registri zmlúv, obe strany ju uzavreli 9. augusta, platná je do 31. decembra. Rozpočet na projekt vyčíslila organizácia na 23 360 eur, z rezortu diplomacie dostane 20-tisíc eur, zvyšok bude financovať zo svojich zdrojov.
Do príjmu zdravotne ťažko postihnutej osoby pri hodnotení príjmu pre účel poskytovania kompenzačných príspevkov by sa nemal započítavať príjem z charitatívnej pomoci získanej priamo od fyzických osôb alebo od iných právnických osôb. Vyplýva to z návrhu novely zákona o peňažných príspevkoch na kompenzáciu ťažkého zdravotného postihnutia, ktorú do parlamentu predložil nezaradený poslanec Daniel Lipšic.
Lídra OĽaNO Igora Matoviča sa zastala jeho stranícka kolegyňa a podpredsedníčka NR SR Erika Jurinová, ktorá zároveň zaútočila na dvoch ministrov vlády. "Igora Matoviča poznám mnoho rokov a viem, že vždy podnikal čestne.
Ministerstvo vnútra podporilo finančnými dotáciami činnosť troch mimovládnych organizácii. Ako sa uvádza v zmluvách zverejnených na Centrálnom registri zmlúv, podpora je zameraná na projekty súvisiace s prevenciou kriminality.
Policajtom, ktorí začiatkom augusta zasahovali v obci Rudňany, kde ich napadli Rómovia, sa ospravedlnil predseda Strany Rómskej únie na Slovensku (SRÚS) František Tanko. "Naozaj je trošku hlúpe zo strany Rómov, keď napadnú záchrannú službu. Urobili to, čo nemali," uviedol Tanko.
Témy migrácie, médií, menšín či terorizmu a bezpečnosti dominovali konferencii Young Leaders for Tomorrow´s Europe (YLTE, Mladí lídri pre Európu zajtrajška). Tá sa začala v nedeľu 9. augusta. Záujem zúčastniť sa na konferencii malo viac ako 150 ľudí, napokon vybrali 32 kandidátov z 28 krajín Európy, Ameriky a Strednej Ázie. Cieľom projektu bolo vytvoriť vzdelávaciu platformu pre mladých ľudí, naučiť ich kritickému mysleniu, ako aj podporiť ich kultúrno-spoločenské poznanie v oblasti zahraničných vzťahov či osobného rozvoja.
Amnesty International (AI) Slovensko žiada ministra vnútra Roberta Kaliňáka a viceprezidenta Policajného zboru SR Ľubomíra Ábela, aby policajný zásah na občana tuniského pôvodu okamžite, nezávisle a dôkladne prešetrili. Podľa koordinátorky kampaní Amnesty International Slovensko Lucie Bernátovej môže policajný zásah z konca júna vážne narušiť jeho rehabilitačnú činnosť a proces reintegrácie do spoločnosti.
Ministerstvo zahraničných vecí a európskych záležitostí pravidelne monitoruje a vyhodnocuje zahraničné médiá a na základe vyhodnotení vykonávajú ďalšie kroky. Ako pre agentúru SITA uviedol riaditeľ tlačového odboru MZV Juraj Tomaga, rezort diplomacie "nebude prispievať k panike o potenciálnej hrozbe a nezmyslom o mučení, ktorú šíria niektoré bulvárne médiá a politické strany".
Arabská televízia al-Džazíra zverejnila video so zákrokom slovenskej polície proti Tunisanovi, ktorý na Slovensko prišiel ako bývalý väzeň z Gauntánama. Každý občan, aj cudzinec, ktorý je na území SR, však musí podľa ministerstva vnútra dodržiavať platné zákony.
Je dôležité vytvoriť všetkým mladým taký priestor, aby svoj potenciál mohli naplniť. Pri vzdelávaní ich viesť nielen k tomu, aby boli zruční, ale aj svedomití zamestnanci. A nielen to, ale aby sa jedného dňa mohli sami stať dobrými zamestnávateľmi. Aby počas štúdia mohli nájsť svoje miesto a v prípade potreby zmeniť svoj študijný odbor. Lebo je neprípustné, aby jedno zlé rozhodnutie na začiatku štúdia, ako napríklad zlý výber odboru, ich stigmatizovalo po celý život.
Česká podnikateľka Eva Z. je vinná z prípravy vraždy svojho manžela Ľudovíta T. Rozhodol o tom dnes Špecializovaný trestný súd v Pezinku, pričom ju odsúdil na deväť rokov väzenia. Obhajoba sa proti rozsudku odvolala. Prípadom sa teda bude zaoberať Najvyšší súd.
Klub 500 ostro protestuje proti vyjadreniam poslanca NR SR Daniela Lipšica, ktorý sa na dnešnej tlačovej besede k Zákonu o trestnej zodpovednosti právnických osôb vyjadril, že "pod vplyvom lobistov z Klubu 500 sa bráni niekoľko rokov zavedeniu tohto zákona". Podľa Lipšica Slovensko stále nesplnilo svoje medzinárodné záväzky v tejto oblasti. V stanovisku Klubu 500 sa uvádza, že "Klub 500 nie je proti postihovaniu nepoctivých podnikateľov, je však proti tomu, aby Slovenská republika prijímala právne normy ľahko zneužiteľné proti tým, ktorí dodržiavajú zákony a nariadenia Slovenskej republiky".
"Takmer žiadnu pozornosť venujú zisteniam úradu verejnej ochrankyne práv o dodržiavaní, resp. nedodržiavaní ľudských práv na Slovensku. Zodpovední vládni predstavitelia neberú jej odporúčania dostatočne vážne a zlyhávajú vo vyvodzovaní dôsledkov a zavádzaní opatrení, ktoré by mali priniesť žiadaný efekt zvýšenia úrovne ochrany ľudských práv," vysvetlila právnička Ligy za ľudské práva Barbora Meššová v súvislosti s kandidatúrou Slovenska do Rady OSN pre ľudské práva. Tvrdí, že štátne orgány reagujú i na zistenia mimovládnych organizácií, ktoré sa týkajú ľudských práv, prevažne defenzívne a odmietavo.
"Vyzývame Roberta Fica, aby verejnosť korektne informoval, koľko táto investícia bude stáť slovenského daňového poplatníka," povedal na tlačovej besede predseda SaS Richard Sulík. Ak vláda v dohľadnej dobe nezverejní výšku a skladbu štátnej pomoci pre spoločnosť Jaguar Land Rover, liberáli navrhnú v parlamente uznesenie, ktorým by národná rada zaviazala kabinet informovať o všetkých podrobnostiach týkajúcich sa investície Jaguaru na Slovensku.
O kauzu údajného šéfa vydieračskej skupiny na Záhorí Miroslava Š., ktorý sa pre procesnú chybu dostal na slobodu, sa zaujíma aj predsedníčka Súdnej rady SR Jana Bajánková. Ako informovali z jej kancelárie, ak predstavitelia justície chcú predísť pokusom o politické zasahovanie do súdnictva, musia vedieť vyriešiť takéto problémy vnútri justície. Šéfka rady preto v rámci svojich kompetencií nariadila dôsledné vyšetrenie celého prípadu.
V prípade rozhodovania o väzbe Miroslava Š. po nadobudnutí právoplatnosti rozhodnutia o povolení obnovy konania Špecializovaný trestný súd (ŠTS) nepochybil. Tvrdí to jeho predseda Michal Truban. V stanovisku, ktoré poskytla hovorkyňa súdu Katarína Kudjáková, sa zdôrazňuje, že o väzbe rozhodol súd bezodkladne po tom, ako bol zákonnému predsedovi senátu doručený spisový materiál. Spis mu doručili 22. júla o 16:30 a ten okamžite konal, do väzby zobral Miroslava Š. 23. júla. Bolo to však osem dní po povolení obnovy konania.
Vystúpenie zahraničnej umelkyne, ktorá neskôr spáchala samovraždu, či poskytnutie priestorov medzinárodnej konferencii TEDx uviedol predseda Banskobystrického samosprávneho kraja Marian Kotleba na dnešnej tlačovej besede ako príklad nevhodnej činnosti Divadla Štúdio tanca, pre ktorú sa rozhodol nepodpísať niektoré zmluvy na čerpanie dotácií z ministerstva kultúry pre toto divadlo.
V novom školskom roku pribudne do siete škôl a školských zariadení 25 nových materských, základných a stredných škôl. Najviac z nich sú škôlky, ktorých sa v nadchádzajúcom školskom roku otvorí 19. Prevažne ide o súkromné a cirkevné škôlky. Informovala o tom hovorkyňa Ministerstva školstva, vedy a výskumu SR Beáta Dupaľová Ksenzsighová.
Štefan Harabin robil ako šéf Najvyššieho súdu SR zmeny rozvrhu práce v priebehu roka, zverejnené sú aj na internetovej stránke súdu. Teraz šéfku Najvyššieho súdu SR Danielu Švecovú kritizuje za zmenu rozvrhu práce, ktorá sa týka práve jeho osoby.
Do výberového konania na šéfa mestského podniku Bratislavská vodárenská spoločnosť (BVS) sa prihlásili traja kandidáti s totožnými rozvojovými plánmi firmy. Upozornil na to občiansky aktivista Miroslav Dragun, ktorý vedie mimovládnu organizáciu Inštitút pre rozvoj Bratislavského kraja. Podľa neho by mali byť títo kandidáti z výberového procesu automaticky vylúčení. Bratislavská radnica o probléme vie a o ďalšom postupe rozhodne výberová komisia zložená z mestských poslancov a zástupcov primátora.
Ministerstvo vnútra uvádza, že v projekte je dobré pokračovať, pretože sa rómske hliadky v lokalitách, kde žije rómska komunita, osvedčili. "V súčasnosti aktívne hľadáme možnosti riešenia, aby projekt Občianskych hliadok v prostredí marginalizovaných rómskych komunít mohol v ďalšom programovom období napredovať a rozširovať svoje pôsobenie," vysvetlila Michaela Paulenová z tlačového odboru kancelárie ministra vnútra.
Kauza tunelovania vojenských spravodajských služieb z čias prvej vlády Roberta Fica sa pre hlavnú aktérku skončila. Bývalá dôstojníčka Vojenskej spravodajskej služby Katarína Svrčeková dostala v týchto dňoch definitívne rozhodnutie od Národného bezpečnostného úradu (NBÚ), ktorý riešil jej prípad ako priestupok. Svrčeková potvrdila, že úrad konanie zastavil.
Európska komisia schválila 23 viacročných národných programov v rámci Fondu pre azyl, migráciu a integráciu (AMIF) a Fondu pre vnútornú bezpečnosť (ISF). Na odsúhlasené programy pôjde pre roky 2014 - 2020 približne 2,4 miliardy eur. Slovensko na podporu migračnej politiky v rámci AMIF získa približne 13,1 milióna eur. Informovala o tom Ingrid Ludviková zo Zastúpenia Európskej komisie na Slovensku.